**Γήρανση του πληθυσμού**

**Το ποσοστό των ατόμων ηλικίας 80 ετών και άνω σχεδόν διπλασιάστηκε μεταξύ του 2001 και του 2020**

Ο πληθυσμός της ΕΕ γηράσκει και αυτό μπορεί να διαπιστωθεί μέσω διαφόρων στατιστικών δεικτών όπως: η εξέλιξη του ποσοστού του πληθυσμού των ηλικιωμένων, ο δείκτης εξάρτησης ηλικιωμένων και η διάμεση ηλικία. Εξετάζοντας πρώτα την εξέλιξη του ποσοστού των ηλικιωμένων στον πληθυσμό το 2020, το 21 % του πληθυσμού ήταν ηλικίας 65 ετών και άνω, έναντι 16 % το 2001, σημειώνοντας αύξηση κατά 5 ποσοστιαίες μονάδες. Ειδικότερα, όσον αφορά την ομάδα των 80 ετών και άνω, το μερίδιό τους ήταν σχεδόν 6 % το 2020, ενώ ήταν 3,4 % το 2001, το οποίο σημαίνει ότι το ποσοστό τους σχεδόν διπλασιάστηκε κατά την περίοδο αυτή. Από την άλλη πλευρά, το ποσοστό των νέων (ηλικίας 0 έως 19 ετών) στην ΕΕ ήταν 20 % το 2020, σημειώνοντας μείωση κατά 3 ποσοστιαίες μονάδες σε σύγκριση με 23 % το 2001.

Εξετάζοντας το ποσοστό των ατόμων ηλικίας 65 ετών και άνω στον συνολικό πληθυσμό, η Ιταλία (23 %), η Ελλάδα, η Φινλανδία, η Πορτογαλία, η Γερμανία και η Βουλγαρία (όλες 22 %) είχαν τα υψηλότερα ποσοστά, ενώ η Ιρλανδία (14 %) και το Λουξεμβούργο (15 %) είχαν το χαμηλότερο ποσοστό. Κατά την περίοδο 2001-2020 παρατηρήθηκε αύξηση του ποσοστού των ατόμων ηλικίας 65 ετών και άνω σε όλα τα κράτη μέλη, από τη μεγαλύτερη αύξηση στη Φινλανδία (+7 ποσοστιαίες μονάδες) μέχρι τη χαμηλότερη που παρατηρήθηκε στο Λουξεμβούργο (+1 ποσοστιαία μονάδα).

Το ποσοστό των ατόμων ηλικίας 80 ετών και άνω αυξήθηκε σε όλα τα κράτη μέλη μεταξύ 2001 και 2020, εκτός από τη Σουηδία όπου παρέμεινε σταθερό (5 %). Σε ορισμένα κράτη μέλη, το ποσοστό αυτό υπερδιπλασιάστηκε: στη Λιθουανία και την Κροατία από 2 % το 2001 σε 6 % το 2020, στη Ρουμανία, τη Βουλγαρία και τη Σλοβενία από 2 % σε 5 %.

Όσον αφορά τους νέους, τα υψηλότερα ποσοστά των ατόμων ηλικίας κάτω των 20 ετών στο συνολικό πληθυσμό παρατηρήθηκαν στην Ιρλανδία (27 %), τη Γαλλία (24 %) και τη Σουηδία (23 %), ενώ τα χαμηλότερα ποσοστά καταγράφηκαν στη Μάλτα, την Ιταλία και τη Γερμανία (όλες 18 %). Κατά την περίοδο 2001-2020 παρατηρήθηκε μείωση του ποσοστού των νέων σε όλα τα κράτη μέλη, με τη μεγαλύτερη μείωση στη Μάλτα και την Κύπρο (-9 ποσοστιαίες μονάδες) και τη χαμηλότερη να παρατηρείται στη Σουηδία (σχεδόν -1 ποσοστιαία μονάδα) και στο Βέλγιο (-1 ποσοστιαία μονάδα).

**Μείωση των νέων κάτω των 20 ετών**

Όσον αφορά τα παιδιά και τους εφήβους, το μερίδιό τους στον πληθυσμό της ΕΕ μειώθηκε τις τελευταίες δύο δεκαετίες. Το 2020, το 15 % του πληθυσμού ήταν ηλικίας κάτω των 14 ετών, έναντι 17 % το 2001, σημειώνοντας μείωση κατά 2 ποσοστιαίες μονάδες. Για τα άτομα ηλικίας 15 έως 19 ετών, το μερίδιό τους ήταν 5 % του πληθυσμού της ΕΕ το 2020, έναντι 6 % το 2001, με μείωση κατά 1 ποσοστιαία μονάδα.

Το 2020, το ποσοστό των παιδιών ηλικίας κάτω των 14 ετών ήταν υψηλότερο στην Ιρλανδία (20 %), τη Γαλλία και τη Σουηδία (18 % και στις δύο) και χαμηλότερο στην Ιταλία και τη Μάλτα (13 % και στις δύο). Κατά την περίοδο 2001-2020, παρατηρήθηκε μείωση του ποσοστού των ατόμων αυτής της ηλικιακής ομάδας σε όλα τα κράτη μέλη, με τις μεγαλύτερες μειώσεις στην Κύπρο και τη Μάλτα (αμφότερες -6 ποσοστιαίες μονάδες).

Το ποσοστό των ατόμων ηλικίας 15 έως 19 ετών το 2020 ήταν υψηλότερο στην Ιρλανδία, τη Γαλλία, την Ολλανδία, τη Δανία, την Κύπρο, τη Σουηδία και το Βέλγιο, με ποσοστά περίπου 6 %. Την περίοδο 2001-2020 παρατηρήθηκε μείωση του ποσοστού των ατόμων αυτής της ηλικιακής ομάδας σε όλα τα κράτη μέλη, εκτός από τη Δανία και την Ολλανδία, που παρουσίασαν μικρή αύξηση.

**ΠΛΗΘΥΣΜΟΣ ΚΑΤΑ ΗΛΙΚΙΑΚΗ ΟΜΑΔΑ**

**Διάμεση ηλικία του πληθυσμού στην ΕΕ: 44 έτη**

Ένας άλλος τρόπος ανάλυσης της γήρανσης της κοινωνίας στην ΕΕ είναι η εξέταση της [**διάμεσης**](https://ec.europa.eu/eurostat/statistics-explained/index.php?title=Glossary:Median&lang=el) ηλικίας του πληθυσμού. Η διάμεση ηλικία αυξήθηκε κατά την περίοδο 2001-2020: Ήταν 38 έτη το 2001, 41 έτη το 2010 και 44 έτη το 2020. Αυτό σημαίνει αύξηση της διάμεσης ηλικίας κατά 6 έτη στην ΕΕ κατά τη διάρκεια αυτής της περιόδου.

Μεταξύ των κρατών μελών της ΕΕ, η υψηλότερη διάμεση ηλικία το 2020 παρατηρήθηκε στην Ιταλία (47 έτη), τη Γερμανία και την Πορτογαλία (και οι δύο 46 έτη), τη Βουλγαρία και την Ελλάδα (και οι δύο 45), ενώ η χαμηλότερη στην Κύπρο και την Ιρλανδία (και στις δύο 38), καθώς και στο Λουξεμβούργο και τη Μάλτα (και οι δύο 40). Κατά την περίοδο 2001-2020, η διάμεση ηλικία αυξήθηκε κατά 7 έτη και άνω στη Ρουμανία, τη Λιθουανία, την Πορτογαλία, την Ιταλία, τη Σλοβακία, την Ισπανία και την Ελλάδα.

[**Περισσότερες γυναίκες απ’ ό, τι άνδρες**](https://www.statistics.gr/demography/bloc-1b.html?lang=el)

[**Λιγότερες γεννήσεις**](https://www.statistics.gr/demography/bloc-2a.html?lang=el)